als_Latn dik_Latn sag_Latn
Kreu i PS paraqet projektin që do të zbatojë si kryeministër
Kreu i Partisë Socialiste foli dje në studion e “Top Channel” për projektin e tij kryeministror. Përballë gazetarëve Sokol Balla, Andrea Stefani, Skënder Minxhozi dhe Arjan Vasjari, Rama foli për se nuk kishte paqe pa drejtësi. Ai foli për realizimin e premtimit për ndëshkimin e drejtorëve të shkollave, spitaleve dhe çdo lloj tjetër institucioni që forcoi qytetarët të bëheshin pjesë e fushatës pa dëshirë. Ai u bëri thirrje ministrave aktualë dhe të gjithë drejtuesve të institucioneve të mos tentonin të bënin abuzime në këtë periudhë rotacioni pushteti, sepse janë në hetim të plotë. Sipas tij, ata as duhet ta mendojnë për të krijuar një skenar kaosi financiar.
Rama theksoi se ai pretendon dhe do të bëjë përpjekje që pas tetë vitesh Shqipëria të bëhet anëtare e Bashkimit Europian, përmes modelit të ri qeverisës që do të implementohet në vend. Ai theksoi se do të ulet me Ilir Metën sot për të nisur ndërtimin e këtij plani qeverisës.
Në vitin 1998 ju mbërritët në Tiranë për një çështje personale dhe pas pak kohe u futët në qeveri. 15 vjet pas nisjes së projektit që përfundoi me dy gola, atë që ju bën kryeministër dhe tjetri që i jep fund epokës së dominimit të politikës shqiptare nga zoti Berisha, ju si ndiheni?
Të them të drejtën nuk e përjetoj si një triumf personal dhe jam shumë i sinqertë në këtë pikë. Vota e 23 qershorit ishte një votë e barabartë me një revolucion të heshtur me votë. Për mua nuk është një votë që ndryshon një qeveri nga një tjetër, por një votë për një ndryshim shumë më të madh dhe kjo paralelisht me gëzimin e natyrshëm rrit shumë edhe përgjegjësinë, rrit shumë edhe nevojën për të qenë të vetëdijshëm se shqiptarët nuk kanë luftuar për të na dhënë ne mundësinë të ulemi në karrige, por na kanë vënë në krye të punëve për të bërë për ta ndryshimin që besoj jua bëmë më të afërt, duke i zgjuar një shpresë që dukej sikur nuk do të zgjohej më në kushtet e një rrënimi të përgjithshëm.
Folët për zgjedhje të lira, por këtu ka një bindje që përjashto ngjarjet e Laçit dhe disa incidente, përfshirë edhe pak incidente në fushatë, kemi pasur fushatën më të lirë dhe të mirë ndonjëherë. Nuk i njihni qeverisë aktuale ndonjë meritë?
Për mua, kur flas për zgjedhje të lira, flas për vendosjen e rezultatit nga vullneti i popullit, kurse për sa i përket lirisë së të gjithë procesit, mendoj se ka ende shumë për të bërë akoma, sepse nuk mund të quhet proces i lirë ku njerëzit realisht u dhunuan psikologjikisht, për të marrë pjesë me pahir në fushatën e partisë në pushtet dhe në këtë aspekt, kur them që ka shumë për të bërë, do të fillojmë atë që kemi premtuar, duke mbledhur të gjitha dëshmitë e të gjithë atyre që pa dëshirën e tyre, duke qenë pjesë e administratës, janë detyruar të bëhen pjesë e fushatës e do të ndëshkojmë sjelljen e të gjithë drejtorëve që kanë shpërdoruar detyrën, duke bërë pjesë njerëzit të diçkaje që nuk donin të ishin. Mbylljet e shkollave dhe shërbimeve të ndryshme nuk mund të mos ndëshkohen, jo për të marr ndonjë hak, por për të mos lejuar që kjo të ndodhë përsëri edhe më vonë.
Ju duke bërë analizën e ndryshimeve kushtetuese, pranoni me tone autokritikë se për disa nga ato ndryshime, në vend që të vinim vetulla, nxorëm sytë. Çfarë planifikoni të bëni për të riparuar atë dëm që është bërë për rivendosjen e balancës së pushtetit?
Kjo është një çështje e hapur dhe më lejoni që t’iu përgjigjem shumë thjesht: Ne i fituam zgjedhjet me një mandat shumë të fortë, për të ndërtuar një realitet të ri dhe natyrisht që jam i vetëdijshëm se zgjedhjet i fituam duke ndërtuar një koalicion që u dha mundësi njerëzve të ndihen të mbrojtur e shkuan në votime pa drojë, me bindjen që koalicioni ynë do të garantonte shprehjen e vullnetit të tyre siç rezultoi. Ky koalicion, i përbërë me shumë parti, por i vendosur mbi boshtin strategjik PS-LSI, do të vijë në pushtet me një reflektim për të shkuarën në shumë aspekte dhe gjëja që më takon të them është se të gjitha këto çështje do të konsultohen në mënyrë të ngushtë dhe intensive me partnerin tonë, e vendimmarrja do të jetë fryt i konsultimit. Pra, nëse deri dje kemi pasur një qeveri me një kryeministër që i anonçonte në TV vendimet, e të shumtën e herës vendime tërësisht arbitrare, kjo nuk do të ndodhë më. Vendimet që do të më takojnë të anonçoj do të jenë të konsultuara dhe edhe për këtë çështje do të konsultohemi, e vullneti i dyanshëm ekziston.
Ju keni deklaruar se akti i parë do të jetë anulimi i planit rregullues të Tiranës, a do të rikonsiderohet kjo ashtu si ristrukturimi i administratës në kushtet kur Lulzim Basha me gjasa do të jetë kundërshtari juaj politik?
Të jeni të bindur që nuk ka paqe pa drejtësi. Me këtë dua të them që sigurisht që do të ndërtojmë një sistem ku nesër, cilido qoftë në pushtet e ne të parët, të mos jetë në gjendje të shpërdorojë liritë dhe të drejtat e njeriut, duke shpërdoruar detyrën shtetërore për të marrë njerëzit e kthyer në kope mitingjesh elektorale. Nga ana tjetër, në qoftë se do të ketë një shembull që “shiko kur gjërat mbarojnë nuk të mbron kush”, të mbron vetëm zgjedhja jote ndaj ligjit. Nëse kjo nuk bëhet, nesër, ata tanët do të bëjnë të njëjtën gjë. Fakti që nëse abuzon me idenë që je i mbrojtur, siç kanë abuzuar një sërë drejtuesish të Policisë së Shtetit, që janë përgjegjës për situatën që doli jashtë kontrollit me pasojë vdekjen e njerëzve në Laç, atëherë historia përsëritet shumë thjesht. Kështu që ne, pa asnjë dyshim dhe e përsëris, e për këtë jam i bindur, do të bëjmë çmos t’u japim në radhë të parë njerëzve lirinë për të marrë frymë pavarësisht në janë me ne apo kundër nesh, kudo qofshin, mësues, nëpunës, mjekë, biznesmenë, etj. Nga ana tjetër, kjo s’mund të bëhet me fjalime, por duhet shoqëruar me akte dhe absolutisht konkrete e nuk mund të harrohen ata që i thanë njerëzit o në zyrën elektorale të PD, o në rrugë. Kjo nuk mund të harrohet pasi ky sistem po ndërtohet mbi bazën e kësaj fryme. Mund të kesh një detyrë partiake, por kur ke një detyrë shtetërore, të paguan shteti dhe kur merr këtë detyrë e në të mund të bësh ligjin, bindjet politike nuk mund të tolerohen. Sa i takon Bashkisë së Tiranës, jam absolutisht i bindur që eksperienca ime, e atij rrethimi të Bashkisë nga gjithë ajo hordhi pushteti e abuzimi për të penguar punën, do të më ndihmojë që ky pushtet të mos përsërisë ato gabime për të mirën e qytetarëve dhe marrëdhëniet me bashkinë do të jenë të një raporti në respekt të qytetarëve dhe jo i diktuar nga marrëdhënia politike e personale me njerëzit që janë në krye të pushtetit vendor.
Si mund të ndëshkohet kur ne s’kemi një pushtet të pavarur gjyqësor, ndaj si kapërcehet ky handikap?
Ka dy aspekte, etik dhe penal. Në atë etik, qeveria nuk ka alibi. Nëse drejtori i shkollës nxjerr në rrugë fëmijët në miting ndaj opozitës, këtu jemi në shpërdorim detyre nga ana etike dhe ligjore. Pjesën etike e ka përsipër qeveria, sepse një ministër Arsimi dhe një kryeministër që nëse nuk duan që kjo histori të përsëritet, duhet që ata që e kanë shkruar këtë histori si drejtues, s’mund të drejtojnë më. S’mund të drejtojnë më shkolla njerëzit që kanë mbyllur shkollën për të çuar fëmijët në miting dhe ndërkohë, ata që do t’i zëvendësojnë, do të marrin mesazhin që vërtet unë mund të shërbej symbyllurazi, por këta protektorët e mi një ditë s’do të jenë më. Nuk do të ketë më në Shqipëri një kryeministër që do të bëjë të gjithë detyrat, edhe historianin, edhe gjykatësin, edhe trajnerin e kombëtares, të cilin do ta kishte bërë po të dinte diçka nga sporti, kryeministër që jepte dënime publike, gjëra që krijuan një gjendje asfiksie duke rrënuar besueshmërinë e institucioneve, duke hapur rrugën e një flirti gjithmonë e më mëkatues midis pushtetit ekzekutiv e atij gjyqësor, duke bërë favore të anasjella. Pa pretenduar se drejtësia do të ndryshojë sakaq, fillimisht duhet të heqim krejtësisht duart e ekzekutivit nga pushteti gjyqësor. Ndëshkimi i korrupsionit të së shkuarës nuk më takon mua, sepse nuk mund të marr përsipër të bëj një kryqëzatë antikorrupsion, por këtë mund ta bëjë fare mirë një sistem drejtësie i pavarur.
Vendi ka ende një kryeministër në detyrë deri në shtator dhe nga informacionet që kanë dalë në media, duket se ka një ritëm jo të zakontë pushimesh nga puna, marrjesh në punë, shpallje tenderësh… Pra në momentin kur vendi ka një qeveri në detyrë, deri në shtator, a do të vazhdoni të bëni opozitën deri në përmbushjen e rotacionit?
Që të ketë një tranzicion etik do të duhet të ishte një tranzicion ku të zgjedhurit e rinj kanë hapësirën për të marrë informacion dhe për të dorëzuar detyrën gradualisht, në një kornizë bashkëpunimi mes palëve. I kam marr këto të dhëna dhe do të bëjmë ç’mundemi duke kërkuar që në asnjë mënyrë të mos procedohet me çështje dhe punë që s’i takojnë më kësaj qeverie, e cila veç të tjerash, e ka çuar deficitin buxhetor vetëm gjatë këtij viti në shifra të panjohura më parë për shkak të fushatës elektorale, e ka përgjegjësinë e madhe që e ka zbrazur arkën e shtetit e nuk duhet të lërë vend për dyshim që po punon për një skenar financiar kaosi, për të bërë shpenzime që nuk i takojnë të bëjë. Ndaj bëj një apel, për të gjithë ata ministra që e shohin këtë dy muajsh si atë që të marrin ç’të marrin, se çdo tender dhe procedurë që do të bëhet në këto dy muaj, është në monitorim dhe menjëherë do të jetë objekt hetimi.
Ka njëfarë situate agonie në administratë, cili është mesazhi juaj?
Në tatime, për shembull, ka njerëz që ka arsye të forta që tani duhet të ndihen jo mirë dhe të kërcënuar nga ndëshkimi sepse organet tatimore, me një trajtim arbitrar, kanë bërë dëme të mëdha mbi kompanitë, e mbi njerëzit që në këtë vend kanë vendosur të merren me një sipërmarrje. Pse dhe si ka ndodhur që këta drejtues i kanë bërë këto dëme, ku e gjetën këtë forcë? Në mbështetjen politike dhe brenda një modeli abuziv që sidomos në vitin e fundit, nuk ka njohur asnjë cak. Ashtu si në rastin e shkollave, administratës, do të kërkojmë që të gjithë ata që kanë një dëshmi për këtë, për marrjen me pahir në fushatë, të dëshmojnë, ashtu siç do të jenë të mirëseardhura dëshmitë e kompanive. Nga ana tjetër, për sa i përket riformatimit të administratës, ne shumë shpejt do të startojmë një program që bazohet në ftesën për të gjithë njerëzit me kapacitet dhe gatishmëri për të shërbyer shtetin, që të aplikojnë dhe mbi bazën e aplikimeve të marrin sa më shumë burime njerëzore të përgatitura për të ndërtuar një administratë që të jetë në shërbim të shtetit dhe qytetarëve, që do të thotë se të gjithë atyre që i dukej e pamundur t’i shërbehej shtetit, sepse do të kalonin nga zyra e kuadrit në partinë që drejtonte ministri i Brendshëm, sot ta kenë të hapur për të ofruar kapacitetin e tyre në shërbim të shtetit. Kthimi i njerëzve në punë ka të bëjë me vendime gjyqësore që kanë përcaktuar se heqja e tyre është bërë arbitrare, ka pasur arbitraritet në heqjen e njerëzve, vetëm për t’i zëvendësuar me besnikë të këtij modeli që shqiptarët e rrëzuan me një votë absolutisht të padiskutueshme.
Në cilat drejtime do të përpiqeni të ftoni opozitën, ta bëni pjesë për aq sa i takon të procesit qeverisës, për shembull në komisione parlamentare, institucione, hartime ligjesh, etj.?
Të ndryshosh vijën e sjelljes me opozitën do të thotë ta respektosh atë jo thjesht duke thënë që ne e respektojmë duke shtuar nja shtatë fjali të tjera mbrapa, por do të thotë që në kushtet kur sot na duhet të administrojmë edhe pushtetin legjislativ, t’i japim jetë një parlamentarizmi europian, me të gjitha parametrat që kjo përmban. S’do të më dëgjoni ndonjëherë duke iu sulur opozitës në Parlament me të shara dhe fyerje, as që besoj të përdor ndonjëherë luftën me opozitën për t’iu shmangur ballafaqimit me problemet reale që ka vendi dhe besoj se duhet të ndryshojmë qasjen ndaj politikës dhe për politikën, duke bërë që ky 20-vjeçar që i ktheu zgjedhësit në tifozë, e i bëri partitë si skuadra, ku pavarësisht produktit, e rëndësishme mbetej kush mundi tjetrin, të fillojë t’i lërë vendin një panorame tjetër, me njerëzit shumë më të fokusuar te mënyra se si ndërtohen dhe zgjidhen problemet, se sa te mënyra se si i flasim njëri-tjetrit, duke e kthyer Kuvendin në një arenë të mbushur me situata turpëruese për politikën dhe Shqipërinë.
Takimet në seli
Arviu: SHBA, në krahë të Shqipërisë
Ambasadori amerikan Aleksandër Arvizu zhvilloi dje një takim kortezie dhe mbështetje me dy drejtuesit e së majtës, të cilët në shtator pritet të krijojnë qeverinë e re. Vizitën e tij, e cila kishte në thelb mesazhin, Shtetet e Bashkuara të Amerikës janë me popullin shqiptar, Arviu e nisi në zyrën e kreut të PS-së, Edi Rama. Pas këtij takimi, Arvizu theksoi se dy gjërat kryesore që ishin diskutuar ishte nevoja për një tranzicion të butë dhe ripohimi se SHBA është partnere e Shqipërisë. Më pas ai u drejtua në zyrën e kreut të LSI-së, Ilir Meta, ku uroi një bashkëpunim sa më të mbarë mes dy forcave të djathta.
Zhvillimi
“I kemi bërë ftesë Berishës të vijë në festë”
Kreu i PS-së, Edi Rama, deklaroi se ai e kishte ftuar kryeministrin Berisha të marrë pjesë në festën e 22-vjetorit të krijimit të Partisë Socialiste që do të zhvillohet të hënën. “E kemi ftuar Berishën të vijë në festën e partisë tonë. Ai do të respektohet, por ftesa ka shkuar dhe për krerët e tjerë të partive politike në vend”, theksoi Rama. Festa e përvjetorit të PS-së në fillim të qershorit nuk u zhvillua në mënyrë formale për shkak të faktit se fushata zgjedhore ishte në mesin e saj. Ajo u shty për t’u mbajtur pas zgjedhjeve.
Statistikat
“Do marr riskun ta bëj Institutin e Statistikave të pavarur. Ne do t’i drejtohemi për ndihmë BE-së në mënyrë që instituti ynë të binjakëzohet dhe të kontrollohet nga ai i një vendi europian”
Arsimi
“Lëvizja e parë që do të bëj në këtë fushë është bërja e testit ndërkombëtar për të evidentuar analfabetizmin. Ky është hapi i parë”
Televizioni
“Televizori Publik Shqiptar do të kthehet në një model rajonal. Zotohem solemnisht se kjo do të ndodhë dhe që nëse nuk e mbaj këtë premtim, do të jetë një turp”
Sistemi zgjedhor
“Sistemi ynë aktual zgjedhor funksionon. Është proporcional dhe i duhuri, ai kombëtar do ta bënte qeverisjen të pamundur, ndërsa mazhoritari do të krijonte dominancë”
Koalicionet
“Nuk do t’i bëj ftesë asnjë prej partive opozitare dhe individëve të vijnë në koalicion. Do të bashkëpunojmë si mazhoranca me opozitën”
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn